b'\n_START_ARTICLE_\nShawn Michaels\n_START_SECTION_\nAmerican Wrestling Association (1985-1988)\n_START_PARAGRAPH_\nHickenbottom fik sin wrestlingdebut i Mid-South Wrestling og Texas All-Star Wrestling i 1984 under ringnavnet shawn michaels. Han arbejdede ogs\xc3\xa5 i Central States Wrestling, hvor han og Marty Jannetty besejrede Batten Twins for at vinde Central States Tag Team Championship. Michaels lavede ogs\xc3\xa5 flere optr\xc3\xa6dender i World Class Championship Wrestling (WCCW) i 1985._NEWLINE_Michaels fik sin debut p\xc3\xa5 nationalt niveau i 1985 i American Wrestling Association (AWA), hvor han igen dannede tagteam med Marty Jannetty. De fik navnet Midnight Rockers og vandt AWA World Tag Team Championship. Midnight Rockers skrev kontrakt med World Wrestling Federation (WWF) i 1987, men blev fyret to uger senere pga. en sl\xc3\xa5skamp i en bar. De vendte tilbage til AWA, men kun for at skrive kontrakt endnu engang med WWF \xc3\xa5ret efter.\n_START_SECTION_\nMidnight Rockers (1988-1991)\n_START_PARAGRAPH_\nMidnight Rockers fik deres anden debut ved et "house show" d. 7. juli 1988. WWF\'s ejer, Vince McMahon, gav dem ringnavnet "The Rockers", og tagteamet blev meget popul\xc3\xa6rt blandt kvinder og b\xc3\xb8rn. De f\xc3\xb8lgende to \xc3\xa5r var de faste deltagere ved WWF\'s tv-programmer og pay-per-view-shows. The Rockers fortsatte deres makkerskab indtil d. 2. december 1991, hvor Michaels sparkede Jannetty i hovedet og smed ham gennem et glasvindue under en episode af Brutus Beefcakes talkshow p\xc3\xa5 et af WWF\'s tv-programmer. Michaels wrestlede nu som heel-wrestler og brugte sin nye gimmick, The Boy Toy.\n_START_SECTION_\nThe Heartbreak Kid (1992-1995)\n_START_PARAGRAPH_\nEfter et forslag fra Mr. Perfect Curt Hennig, begyndte Michaels at bruge ringnavnet "The Heartbreak Kid". Hans nye gimmick gik ud p\xc3\xa5, at han var en forf\xc3\xa6ngelig, k\xc3\xa6ph\xc3\xb8j skurk. Han fik Sensational Sherri som manager. Sherri sang det f\xc3\xb8rste vers af hans nye temamusik "Sexy Boy". I denne periode wrestlede Michaels ofte i starten af showet, og n\xc3\xa5r han havde forladt arenaen, blev det annonceret med ordene "Shawn Michaels has left the building" ("Shawn Michaels har forladt bygningen") i samme stil som Elvis Presley._NEWLINE_Shawn Michaels fors\xc3\xb8gte forg\xc3\xa6ves at vinde WWF Intercontinental Championship fra Bret Hart i juli 1992, og han tabte endda ogs\xc3\xa5 WWF\'s f\xc3\xb8rste Ladder match nogensinde til Bret Hart ved et "house show". I oktober 1992 vandt han endelige WWF Intercontinental Championship mod den nye mester British Bulldog (David Boy Smith) under en episode af WWF\'s Saturday Night\'s Main Event. Kort tid efter deltog Shawn Michaels i sin f\xc3\xb8rste main event nogensinde, da han fik en VM-titelkamp mod Bret Hart, for WWF Championship (WWF\'s VM-titel) ved Survivor Series. Michaels og Sherri gik fra hinanden, og han indledte en fejde med sin tidligere makker Marty Jannetty, som besejrede ham for WWF Intercontinental Championship under en episode af WWF\'s Monday Night Raw i maj 1993. M\xc3\xa5neden efter vandt Michaels titlen tilbage med hj\xc3\xa6lp fra sin nye bodyguard Diesel (Kevin Nash)._NEWLINE_Michaels forlod kortvarigt WWF i september 1993, efter at det blev annoceret, at han ikke havde forsvaret titlen nok gange inden for en bestemt periode. I virkeligheden var han blevet suspenderet for brugen af steroider \xe2\x80\x93 en anklage, som han fortsat ben\xc3\xa6gter den dag i dag. Michaels fik flere tilbud fra World Championship Wrestling (WCW), der var WWF\'s konkurrent, men han vendte tilbage til WWF i november 1993. Han indledte en fejde med Razor Ramon (Scott Hall), der havde vundet den ledige titel, som Michaels havde holdt sidst. Eftersom Michaels aldrig var blevet besejret i en kamp om titlen, mente han, at han var den rigtige mester. Michaels gik ogs\xc3\xa5 fortsat rundt med sit gamle titelb\xc3\xa6lte. Fejden resulterede i en Ladder match mellem de to ved WWF\'s WrestleMania X, hvor Razor Ramon besejrede Michaels. Kampen blev k\xc3\xa5ret til \xc3\xa5rets kamp af Pro Wrestling Illustrated i 1994._NEWLINE_I august 1994 vandt han og Diesel WWF Tag Team Championship fra Headshrinkers (Samu og Fatu). Dagen efter tabte Diesel WWF Intercontinental Championship til Razor Ramon, fordi Michaels ved en fejl sparkede Diesel i hovedet under kampen. Det resulterede i et brud mellem Diesel og Michaels. Michaels vandt WWF\'s Royal Rumble for f\xc3\xb8rste gang i januar 1995, hvilket gav ham rettigheden til en VM-titelkamp ved WrestleMania XI. I mellemtiden havde Diesel vundet WWF\'s VM-titel, og Diesel besejrede Shawn Michaels ved WrestleMania XI. Inden kampen havde Michaels ellers f\xc3\xa5et Sycho Sid som ny bodyguard, og aftenen efter nederlaget blev Michaels angrebet af Sid. Michaels tog herefter noget tid v\xc3\xa6k fra wrestling.\n_START_SECTION_\nThe Cliques indflydelse (1995-1997)\n_START_PARAGRAPH_\nShawn Michaels vendte tilbage til ringen som en fanfavorit i maj 1995. Han besejrede Jeff Jarrett for at vinde WWF Intercontinental Championship for tredje gang. Han forsvarede titlen mod Razor Ramon ved WWF\'s SummerSlam i en Ladder match. P\xc3\xa5 dette tidspunkt begyndte Michaels at g\xc3\xb8re sig g\xc3\xa6ldende som leder af en gruppe wrestlere backstage med navnet The Clique. Andre wrestler fornemmede, at gruppen havde stor indflydelse p\xc3\xa5 WWF\'s ejer, Vince McMahon, og gruppen blev dominerende i WWF i slutningen af 1990\'erne. Michaels\' fans blev senere givet \xc3\xb8genavnet "The Kliq" \xe2\x80\x93 en indforst\xc3\xa5et reference til The Clique. I oktober 1995 blev Michaels angrebet af nogle m\xc3\xa6nd p\xc3\xa5 en bar i Syracuse, New York, og han m\xc3\xa5tte dermed opgive WWF Intercontinental Championship ugen efter p\xc3\xa5 tv. M\xc3\xa5neden efter, i en kamp mod Owen Hart, blev han sparket i hovedet og fik if\xc3\xb8lge WWF en hjernerystelse. Historien med hjernerystelsen gav Michaels en periode v\xc3\xa6k fra wrestling pga. sl\xc3\xa5skampen i baren._NEWLINE_Mange troede, at Michaels ville indstille karrieren, men han vendte tilbage ved WWF\'s Royal Rumble i januar 1996, hvor han vandt kampen for andet \xc3\xa5r i tr\xc3\xa6k. Sejren ved Royal Rumble gav ham en VM-titelkamp ved WrestleMania XII. I en af de mest roste wrestlingkampe nogensinde vandt Shawn Michaels for f\xc3\xb8rste gang WWF\'s VM-titel ved at besejre Bret Hart ved WrestleMania XII i en 60-minute Iron Man match. Kampen m\xc3\xa5tte g\xc3\xa5 i overtid, fordi stillingen var 0-0, da de 60 minutter var g\xc3\xa5et. Michaels vandt kampen et par minutter inde i overtiden._NEWLINE_I maj 1996 var Michaels involveret i en episode, der af wrestlingfans er kendt som Curtain Call. Michaels vandt en steel cage match mod Diesel i Madison Square Garden under et show, der ikke blev vist p\xc3\xa5 tv. Efter kampen kom Razor Ramon, der sammen med Diesel havde besluttet at forlade World Wrestling Federation til fordel for World Championship Wrestling (WCW), til ringen og gav Michaels et kram. Hunter Hearst Helmsley og Diesel, der wrestlede som heel-wrestlere p\xc3\xa5 dette tidspunkt, gav ogs\xc3\xa5 Michaels og Ramon en krammer i midten af ringen, til trods for at de var fjender p\xc3\xa5 tv. Episoden er af fans set som et sj\xc3\xa6ldent brud p\xc3\xa5 "kayfabe", dvs. n\xc3\xa5r en wrestler bryder sin rolle. WCW begyndte kort efter at vinde i seertal over WWF. Michaels forsvarede VM-titlen det meste af \xc3\xa5ret, inden han tabte den til sin tidligere bodyguard Sycho Sid ved WWF\'s Survivor Series. Michaels vandt VM-titlen tilbage ved Royal Rumble i januar 1997, inden han m\xc3\xa5tte opgive titlen pga. en kn\xc3\xa6skade._NEWLINE_Ved SummerSlam i august 1997 var Michaels dommer i VM-titelkampen mellem den regerende verdensmester The Undertaker og Bret Hart. Til slut i kampen kom Michaels ved en fejl til at sl\xc3\xa5 The Undertaker i hovedet med en stol, hvilket var med til at give Bret Hart sejren. Ved WWF\'s One Night Only, der blev afholdt i Birmingham, Storbritannien, vandt Michaels WWF European Championship over British Bulldog. Efter kampen blev Michaels buhet kraftigt ud af de britiske fans. I USA blev fejden mellem Michaels og The Undertaker intensiveret. De m\xc3\xb8dtes i den f\xc3\xb8rste Hell in a Cell match nogensinde ved In Your House, hvor Michaels blev kastet ned fra et 5 meter h\xc3\xb8jt st\xc3\xa5lbur af The Undertaker gennem et bord. Michaels vandt dog kampen alligevel med hj\xc3\xa6lp fra Kane, der fik sin debut i WWF._NEWLINE_I sommeren 1997 dannede Michaels gruppen D-Generation X (DX) med Hunter Hearst Helmsley, Hunters k\xc3\xa6reste Chyna og Rick Rude. De fors\xc3\xb8gte at f\xc3\xa5 WWF til at g\xc3\xa5 v\xc3\xa6k fra den familievenlige form for wrestling, og dette indledte WWF\'s Attitude Era. Michaels genoplivede sin fejde med Bret Hart, der havde gendannet The Hart Foundation som en pro-Canada-gruppe. Michaels irriterede Hart ved at genere Canada, og han pudsede bl.a. n\xc3\xa6se i det canadiske flag under en af Harts kampe. Bret Hart og Shawn Michaels m\xc3\xb8dtes i en af de mest kontroversielle VM-titelkampe nogensinde ved WWF\'s Survivor Series i Montreal, Canada i november 1997, hvor Michaels vandt, efter at Bret Hart var blevet snydt for sejren af WWF\'s ejer, Vince McMahon. Episoden er kendt af wrestlingfans som Montreal Screwjob. Efter kampen forlod Bret Hart WWF til fordel for WCW. Michaels var kort tid efter b\xc3\xa5de indehaver af WWF Championship og WWF European Championship, men han tabte WWF European Championship til Hunter Hearst Helmsley, der samtidig begyndte at blive kaldt Triple H.\n_START_SECTION_\nFarvel til wrestling (1998-2002)\n_START_PARAGRAPH_\nShawn Michaels fik sin alvorlig rygskade i VM-titelkampen mod The Undertaker ved WWF\'s Royal Rumble i januar 1998. Michaels blev kastet ud af ringen og \xc3\xb8delagde sin ryg. Michaels blev derfor n\xc3\xb8dt til at indstille karrieren, efter at han havde tabt VM-titelkampen mod Steve Austin ved WrestleMania XIV i for\xc3\xa5ret 1998._NEWLINE_Michaels vendte tilbage til WWF i november 1998, men ikke som wrestler. Han blev i stedet for erstatning for Sgt. Slaughter i rollen som WWF\'s kommiss\xc3\xa6r, hvor han skulle s\xc3\xa6tte kampe op. Han sluttede sig ogs\xc3\xa5 til Vince McMahons Corporation. I l\xc3\xb8bet af 1998 og 1999 optr\xc3\xa5dte han af og til p\xc3\xa5 RAW, og i starten af 1999 sluttede han sig atter til D-Generation X som en fanfavorit. Kort efter forlod han dog WWF for at f\xc3\xa5 sin ryg opereret, og da han vendte tilbage, var D-Generation X g\xc3\xa5et i opl\xc3\xb8sning._NEWLINE_I maj 2000 kom han tilbage til WWF for at v\xc3\xa6re dommer i en Iron Man match mellem The Rock og Triple H, og m\xc3\xa5neden efter gav han rollen som kommiss\xc3\xa6r videre til Mick Foley.\n_START_SECTION_\nComeback som wrestler (2002-2005)\n_START_PARAGRAPH_\nI 2002 var Michaels\' helbred blev s\xc3\xa5 godt, at han kunne g\xc3\xb8re comeback som wrestler i World Wrestling Entertainment (WWE) (tidligere World Wrestling Federation). Han blev introduceret som den nyeste medlem af New World Order (nWo) af Kevin Nash. Efter nWo gik i opl\xc3\xb8sning, fors\xc3\xb8gte Triple H at blive gode venner igen med Michaels. Under en episode af RAW virkede det som om, at D-Generation X ville gendannes, men da Michaels og Triple H kom op i ringen, blev Michaels angrebet af Triple H. Michaels og Triple H m\xc3\xb8dtes i en kamp ved WWE\'s SummerSlam, som Michaels vandt, men rivaliseringen mellem de to fortsatte. Ved WWE\'s Survivor Series i november 2002 vandt Michaels en VM-titelkamp mod Triple H i organisationens f\xc3\xb8rste Elimination Chamber match nogensinde. M\xc3\xa5neden efter mistede Michaels dog VM-b\xc3\xa6ltet ved WWE\'s Armageddon i en VM-titelkamp mod Triple H._NEWLINE_Michaels besejrede Chris Jericho ved WrestleMania XIX i marts 2003, og det var hans f\xc3\xb8rste ved et WrestleMania siden hans rygoperation i 1998. \xc3\x85ret efter deltog Michaels i Triple Threat match mod Triple H og Chris Benoit om VM-titelkamp. Benoit vandt kampen og VM-b\xc3\xa6ltet. I juni 2004 tabte Michaels en Hell in a Cell match til Triple H. Fire m\xc3\xa5neder senere tabte han ogs\xc3\xa5 en VM-titelkamp mod Triple H, da Triple H fik hj\xc3\xa6lp fra Edge. I kampen blev Michaels skadet og m\xc3\xa5tte tage nogle m\xc3\xa5neders pause._NEWLINE_I 2005 vendte Michaels tilbage til RAW, hvor han kortvarigt gendannede tagteamet The Rockers med Marty Jannetty. Michaels blev besejret af Kurt Angle ved WrestleMania 21. Aftenen efter blev han angrebet af Muhammed Hassan og Daivari, og Michaels forlangte dermed en Handicap match mellem ham og de to. Eric Bischoff, der arrangerede kampene p\xc3\xa5 RAW, n\xc3\xa6gtede dog at s\xc3\xa6tte kampen op medmindre Michaels kunne finde en tagteam-partner. Michaels introducerede nogle uger efter wrestlinglegenden Hulk Hogan som sin makker, og Hogan og Michaels besejrede Hassan og Daivari ved WWE\'s Backlash. Nogle m\xc3\xa5neder senere fik Hogan og Michaels en ny kamp sammen, men efter de havde vundet kampen, sparkede han Hogan i hovedet. Det var f\xc3\xb8rste gang siden sit comeback, at Michaels blev heel-wrestler. Michaels udfordrede Hulk Hogan til en kamp ved WWE\'s SummerSlam, som han dog tabte. Efter kampen gav han Hogan h\xc3\xa5nden og blev dermed atter face-wrestler.\n_START_SECTION_\nD-Generation X igen og farvel til wrestling (2006-2010)\n_START_PARAGRAPH_\nI starten af 2006 fors\xc3\xb8gte WWE\'s ejer, Vince McMahon, at f\xc3\xa5 Shawn Michaels til at skrive under p\xc3\xa5 sin tilbagetr\xc3\xa6kning fra wrestling, og de to indledte en fejde. Under en episode af WWE\'s Saturday Night\'s Main Event tabte Michaels til Shane McMahon, da Vince McMahon signalerede til dommeren, at Michaels gav op, selvom han ikke havde. Det var en afspejling af Montreal Screwjob knap 10 \xc3\xa5r tidligere. Michaels besejrede Vince McMahon ved WrestleMania 22. Herefter tog Michaels pause fra wrestling pga. en kn\xc3\xa6skade._NEWLINE_D-Generation X (Michaels og Triple H) blev genforenet d. 12. juni 2006 p\xc3\xa5 RAW. DX besejrede Spirit Squad ved WWE\'s Vengeance, og DX besejrede ogs\xc3\xa5 Shane og Vince McMahon ved SummerSlam. DX tabte dog deres f\xc3\xb8rste kamp ved Cyber Sunday til Randy Orton og Edge, men DX fik revanche ved Survivor Series. Kort efter blev Triple H skadet, og DX tog en pause fra hinanden. I mellemtiden vandt Michaels sammen med verdensmester John Cena WWE\'s World Tag Team Championship efter sejr over Orton og Edge. Michaels gik samtidig hen og vandt en Triple Threat match over Randy Orton og Edge for at blive topudfordreren til Cenas VM-titel. Michaels tabte dog til Cena ved WrestleMania 23. Aftenen efter tabte Cena og Michaels VM-b\xc3\xa6lterne til The Hardys (Jeff Hardy og Matt Hardy). Michaels tog igen en pause fra wrestling, men vendte tilbage til efter\xc3\xa5ret, hvor han uden held udfordrede den nye verdensmester Randy Orton._NEWLINE_I 2008 blev Michaels inkluderet i et handlingsforl\xc3\xb8b med Ric Flair, der var tvunget til at stoppe karrieren, n\xc3\xa6ste gang han tabte en kamp. Michaels besejrede sin gode ven, Ric Flair, ved WrestleMania XXIV. Herefter indledte Michaels nogle fejder med b\xc3\xa5de Batista og Chris Jericho, der var skuffede over, at Michaels havde endt Flairs karriere. I en kamp mod Jericho blev Michaels\' \xc3\xb8je beskadiget, og han overvejede at stoppe karrieren. Jericho angreb dog Michaels\' kone, og for at f\xc3\xa5 h\xc3\xa6vn vendte Michaels tilbage. Michaels besejrede Jericho ved WWE\'s Unforgiven. Ved WrestleMania XXV i april 2009 blev Michaels besejret af The Undertaker, der dermed udvidede sin sejrsr\xc3\xa6kke ved WrestleMania til 17-0. Herefter tog Michaels endnu engang pause fra wrestling._NEWLINE_I efter\xc3\xa5ret 2009 vendte Michaels tilbage, og han og Triple H gendannede D-Generation X. DX besejrede The Legacy (Cody Rhodes og Ted DiBiase) ved WWE\'s SummerSlam. Ved WWE\'s TLC: Tables, Ladders & Chairs vandt DX for f\xc3\xb8rste gang Unified WWE Tag Team Championship med sejr over Chris Jericho og Big Show. DX tabte VM-b\xc3\xa6lterne til The Miz og Big Show to m\xc3\xa5neder senere. Bret Hart, der 12 \xc3\xa5r tidligere var blevet snydt for VM-titlen i en VM-titelkamp mod Shawn Michaels (Montreal Screwjob), vendte tilbage til WWE d. 4. januar 2010 og sluttede fred med Michaels._NEWLINE_I flere m\xc3\xa5neder fors\xc3\xb8gte Shawn Michaels at f\xc3\xa5 en rematch mod The Undertaker ved WWE\'s WrestleMania XXVI. The Undertaker n\xc3\xa6gtede dog at wrestle mod Michaels endnu engang. Det fik Michaels til at blande sig i The Undertakers VM-titelkamp ved WWE\'s Elimination Chamber i februar 2010. P\xc3\xa5 grund af Michaels\' indblanding i kampen mistede The Undertaker VM-titlen til Chris Jericho. Det fik til geng\xc3\xa6ld The Undertaker til at acceptere Michaels\' udfordring, men p\xc3\xa5 den betingelse, at Michaels skulle indstille karrieren, hvis han tabte. Ved WrestleMania XXVI blev Michaels besejret endnu engang af The Undertaker, og Michaels m\xc3\xa5tte stoppe karrieren. Aftenen efter under en episode af RAW gav Michaels sin afskedstale til WWE\'s fans.'